Rím 5. septembra (TASR) – Dve talianske vojnové lode sa plavia v blízkosti pobrežia Libanonu v Stredozemnom mori s cieľom zabezpečiť ochranu talianskym vojakom, ktorí v krajine pôsobia v rámci mierovej misie OSN. Informovali o tom dnes talianske médiá.
Taliansko má v súčasnosti v libanonskej misii UNIFIL okolo 1100 vojakov, napísala agentúra AP.
Agentúra ANSA uviedla, že torpédoborec a jedna fregata talianskeho námorníctva vyplávali z jednej zo základní na juhovýchode Talianska a presunuli sa smerom k Libanonu. Chrániť majú svojich vojakov v prípade vojenskej operácie USA a spojencov v Sýrii, ktorá má s Libanonom spoločnú hranicu.
Talianske ministerstvo obrany sa k informáciám zverejnených v miestnych médiách podľa agentúry AP bezprostredne nevyjadrilo.